KIRJALLINEN KYSYMYS E-2055/99 esittäjä(t): Paul Lannoye (Verts/ALE) komissiolle. Imidaklopridin sisällyttäminen neuvoston asetuksen (ETY) N:o 3600/92 liitteeseen I.



Virallinen lehti nro 225 E , 08/08/2000 s. 0044 - 0044



KIRJALLINEN KYSYMYS E-2055/99 esittäjä(t): Paul Lannoye (Verts/ALE) komissiolle (3. marraskuuta 1999) Aihe: Imidaklopridin sisällyttäminen neuvoston asetuksen (ETY) N:o 3600/92 liitteeseen I Ranskan hallitus päätti tammikuussa 1999 kieltää tilapäisesti Bayerin Gaucho-hyönteismyrkyn käytön (jonka vaikuttava aine on imidaklopridi) auringonkukkaviljelmillä Ranskassa. Vuosina 19931997 etenkin Keski-Ranskassa ja Länsi-Ranskassa toimivat mehiläishoitajat havaitsivat auringonkukista saatavan hunajasatonsa pienenevän jatkuvasti. Tähän arveltiin olevan syynä kenttämehiläisten menehtyminen viljelmien kukkimisen aikaan. Hunajan tuotanto väheni sitä mukaa kuin sellaisten auringonkukkaviljemien, joilla oli käytetty Gaucho-hyönteismyrkyllä käsiteltyjä siemeniä, pinta-ala kasvoi. Marraskuussa 1998 laaditussa yhteenvetokertomuksessa, joka koski tutkimusta kasviensuojeluaineiden vaikutuksista mehiläisiin ja vaikutuksia, joita auringonkukansiementen käsittelyllä Gaucho-hyönteismyrkyllä on kenttämehiläisten vähentymiseen (Mih-Hà Pham-Delegue, Inra ja Sophie Cluzeau, Acta) ja joka toteutettiin Euroopan unionin tuella (neuvoston asetuksen (EY) N:o 1221/97 mukaisesti)(1), todetaan laboratoriokokeiden osoittavan, että mehiläisille on haittaa imidaklopridipitoisuuksista, joita esiintyy käsitellyissä luonnontilaisissa auringonkukissa. Tämän tutkimuksen yhteydessä tehdyt kenttätutkimukset eivät vahvista laboratoriokokeista todettuja haittoja. Tutkimuksessa tuodaan kuitenkin esille, että imidaklopridin esiintyminen tutkitun alueen kasveissa on saattanut peittää tai korvata tämän haitan. Vaikka kolmella tutkimusalueella neljästä ei ole käytetty Gaucho-hyönteismyrkkyllä käsiteltyjä siemeniä vuoden 1995 tai 1993 jälkeen, on imidaklopridiesiintymiä havaittu osassa kasvistoa sekä käsittelemättömiltä viljelmiltä peräisin olevissa hunajatuotteissa. Ilmeisen pitkäaikaiset imidaklopridijäämät maaperässä ovat selvä ongelma. Kun otetaan huomioon nämä vakavat epäilyt, tiedustelisin komissiolta, mihin toimiin komissio aikoo ryhtyä tämän aineen sisällyttämiseksi asetuksen (ETY) N:o 3600/92 liitteessä mainittuun luetteloon(2)? (1) EYVL L 173, 1.7.1997, s. 1. (2) EYVL L 366, 15.12.1992, s. 10. David Byrnen komission puolesta antama vastaus (8. joulukuuta 1999) Kasvinsuojeluaineiden markkinoille saattamisesta 15. heinäkuuta 1991 annetussa neuvoston direktiivissä 91/414/ETY(1) luodaan yhdenmukaiset puitteet kasvinsuojeluaineiden hyväksymiselle, markkinoille saattamiselle, käytölle ja valvonnalle yhteisössä. Komissio antoi 11. joulukuuta 1992 asetuksen (ETY) N:o 3600/92 neuvoston direktiivin 91/414/ETY 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä. Asetus koskee tehoaineiden arviointia. Ensimmäiseen luetteloon sisältyy 90 tärkeää ja yleisesti käytettyä tehoainetta, joiden arvioitu osuus maatalouskäytöstä on 30 prosenttia. Tämä edelleen jatkuva ohjelma mahdollistaa asiantuntemuksen ja vastavuoroisen luottamuksen kehittymisen jäsenvaltioissa ja komissiossa. Komissio valmistelee parhaillaan arviointiohjelman seuraavaa vaihetta. Kyseisen vaiheen pitäisi vuoden 2000 alkuun mennessä johtaa muihin täytäntöönpanotoimenpiteisiin jäljelle jääneiden, nykyisin käytettyjen tehoaineiden arvioimiseksi. Arviointia on tarkoitus nopeuttaa ensimmäisestä ohjelmasta saatujen kokemusten perusteella. Tarkoituksena on kattaa kaikki jäljellä olevat, nykyisin käytetyt tehoaineet (muutamia poikkeuksia, kuten mikro-organismeja tai kasviuutteita, lukuun ottamatta). Direktiivissä 91/414/ETY säädetään myös, että jäsenvaltiot voivat käsitellä lupia uudelleen milloin tahansa, jos on syytä uskoa, että hyväksymiseen liittyvät vaatimukset eivät enää täyty. Imidaklopridin käytön hyväksymistä tietyissä kasvilajeissa voitaisiin tarkastella tässä yhteydessä. (1) EYVL L 230, 19.8.1991.